For femte gang i træk er nordjyske DTF travel vurderet til at være rejsebranchens bedste til kundeservice.

Det internationale analysebureau Teleperformance har igen gennemført deres halvårlige vurdering af danske virksomheders kundeservice, og har for femte gang i træk kåret DTF travel som rejsebranchens bedste. - Her midt i vores travle højsæson, er dette da en dejlig nyhed, som vi selvfølgelig er glade for og samtid lidt stolte over, fortæller DTF direktør Kim Kastrupsen. Vurderingen sker på 10 forskellige parametre, hvor der bl.a. testes for produktkendskab, ventetid på telefonen og evnen til at lytte til kundernes ønsker og behov. - Det er helt afgørende for os, at kunderne kommer hurtigt igennem til kundeservice og modtages venligt af kompetente servicemedarbejdere, siger Kim Kastrupsen.